আচমকা বন্ধ ব্লু লাইনের মেট্রো পরিষেবা! কেন?

কলকাতা: ফের আত্মহত্যা কলকাতা মেট্রোর (Kolkata Metro) ব্লু লাইনে (Blue Line)। মেট্রো কর্তৃপক্ষের তরফে জানানো হয়েছে, নেতাজি মেট্রো স্টেশনে লাইনে ঝাঁপ দিয়ে আত্মঘাতী হওয়ার চেষ্টা করেন এক যাত্রী। যে কারণে ধাক্কা খায় ব্লু লাইনের পরিষেবা। এই মুহূর্তে, দক্ষিণেশ্বর থেকে ময়দান স্টেশন পর্যন্ত চলছে মেট্রো পরিষেবা। শহিদ ক্ষুদিরাম স্টেশন থেকে রবীন্দ্র সদন মেট্রো স্টেশন পর্যন্ত মেট্রো পরিষেবা আপাতত বন্ধ রয়েছে।

সূত্রের খবর, বৃহস্পতিবার দুপুর ৩টে ১০ মিনিটে নেতাজি স্টেশনে আপ লাইনের একটি চলন্ত মেট্রোর সামনে ঝাঁপ দেন এক ব্যক্তি। তাঁর মৃত্যু হয়েছে কি না তা এখনও স্পষ্ট নয়। ঘটনার পরপরই কর্তৃপক্ষ কিছু সময়ের জন্য মেট্রো চলাচল বন্ধ রাখে। ময়দান থেকে দক্ষিণেশ্বর পর্যন্তই সীমিত পরিষেবা চালু ছিল। প্রায় ঘণ্টাদেড়েক পর আবার স্বাভাবিক হয় ব্লু লাইনের মেট্রো।

আরও পড়ুন: যোগীরাজ্য–মোদিরাজ্য কি ডিজিটাল জালিয়াতির আঁতুড়ঘর?

মেট্রোয় আত্মহত্যা বা আত্মহত্যার চেষ্টার ঘটনা নতুন নয়। এ ধরনের পরিস্থিতি রুখতে মেট্রো কর্তৃপক্ষ সচেতনতামূলক প্রচার থেকে শুরু করে নিরাপত্তা বাড়ানোর নানা ব্যবস্থা নিয়েছে। নতুন লাইনগুলিতে স্টেশনে গেট বসানো হয়েছে। কিন্তু সব চেষ্টা সত্ত্বেও আত্মহত্যার ঘটনা পুরোপুরি ঠেকানো যাচ্ছে না, নেতাজি স্টেশনের ঘটনা তারই প্রমাণ।

গত পাঁচ বছরে কলকাতা মেট্রোয় আত্মহত্যার পরিসংখ্যান নিয়েও প্রশ্ন উঠেছে। দক্ষিণ কলকাতার সাংসদ মালা রায়ের জিজ্ঞাসার উত্তরে রেল মন্ত্রক জানিয়েছিল, ২০২০ সালে এক জন আত্মহত্যা করেছিলেন, ২০২১ সালে কোনও ঘটনা ঘটেনি, ২০২২ সালে মৃত্যু হয়েছে পাঁচ জনের এবং ২০২৩ সালে চার জনের।

সবচেয়ে উদ্বেগজনক পরিস্থিতি দেখা যায় ২০২৪ সালে, যখন আত্মহত্যার সংখ্যা বেড়ে দাঁড়ায় সাত। ২০২৫ সালের জানুয়ারি ও ফেব্রুয়ারিতেই ঘটে আরও দুইটি আত্মহত্যা। বছরের বাকি সময়েও বেশ কয়েকটি অনুরূপ ঘটনা ঘটে, যা মেট্রো নিরাপত্তা নিয়ে নতুন করে প্রশ্ন তুলেছে।